KOMISSION ASETUS (EY) N:o 2729/95,
annettu 27 päivänä marraskuuta 1995,
"Prosecco di Conegliano Valdobbiadene"- ja "Prosecco del Montello e dei Colli Asolani" -tuotteiden luonnollisesta alkoholipitoisuuden tilavuusprosentista markkinointivuoden 1995/96 aikana sekä niiden valmistamiseen tarkoitettujen cuvéiden alkoholin vähimmäispitoisuudesta tilavuusprosentteina
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon erityisesti määritetyillä alueilla tuotettuja laatuviinejä koskevista erityissäännöksistä 16 päivänä maaliskuuta 1987 annetun neuvoston asetuksen (ETY) N:o 823/87 (1), sellaisena kuin se on viimeksi muutettuna asetuksella (ETY) N:o 3896/91 (2), ja erityisesti sen 7 artiklan 2 kohdan ja 8 artiklan 4 kohdan,
sekä katsoo, että
asetuksen (ETY) N:o 823/87 7 artiklan 2 kohdassa säädetään, että sen vähimmäistason osalta, jota jäsenvaltioiden on noudatettava tma-laatuviinien luonnollisen alkoholin vähimmäispitoisuuden tilavuusprosentteina vahvistamiseksi, voidaan säätää poikkeuksia; yhteisössä tuotetuista kuohuviineistä, sellaisina kuin ne määritellään neuvoston asetuksen (ETY) N:o 822/87 (3), sellaisena kuin se on viimeksi muutettuna asetuksella (EY) N:o 1544/95 (4), liitteen I 15 kohdassa, neuvoston asetuksen (ETY) N:o 2332/92(5), sellaisena kuin se on viimeksi muutettuna asetuksella (EY) N:o 1547/95(6), 12 artiklan 1 kohdan 2 alakohdassa säädetään, että sellaisten cuvéiden, jotka on tarkoitettu yhdestä viiniköynnöslajikkeesta valmistettujen tma-laatukuohuviinien valmistukseen, kokonaisalkoholipitoisuus tilavuusprosentteina voi olla edellytettyä alhaisempi,
markkinointivuoden 1995/96 sääolot vahingoittivat erityisesti C II -vyöhykkeen Prosecco-viiniköynnöksiä; tämän vuoksi kyseisestä viiniköynnöslajikkeesta valmistettavan tma-kuohuviinin valmistamiseen tarvittavien cuvéiden kokonaisalkoholipitoisuus tilavuusprosentteina ei nouse asetuksen (ETY) N:o 2332/92 12 artiklan 1 kohdan 1 alakohdassa säädettyyn 9 prosentin vähimmäismäärään; kyseisen markkinointivuoden osalta olisi vahvistettava näille viiniköynnöslajikkeille alhaisempi kokonaisalkoholipitoisuuden vähimmäismäärä tilavuusprosentteina sekä sallittava asianomaisen jäsenvaltion vahvistavan kyseisistä cuvéistä valmistettavan tma-laatukuohuviinin luonnollisen alkoholin vähimmäispitoisuuden tilavuusprosentteina asetuksen (ETY) N:o 823/87 7 artiklan 2 kohdassa säädettyä alhaisemmaksi, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Markkinointivuoden 1995/96 tuotannon osalta:
- Asetuksen (ETY) N:o 823/87 7 artiklan 2 kohdasta poiketen Italia voi vahvistaa "Prosecco di Conegliano Valdobbiadene" -tma-laatukuohuviinin, mukaan lukien lisämerkinnät "Superiore di Cartizze" sekä "Prosecco del Montello e dei Colli Asolani", luonnollisen alkoholin vähimmäispitoisuuden tilavuusprosentteina alhaisemmalle tasolle kuin 9,5 tilavuusprosentiksi, mutta ei kuitenkaan alhaisemmaksi kuin 8,5 tilavuusprosenttia,
- edellä mainittujen tma-laatukuohuviinien valmistukseen tarkoitettujen cuvéiden kokonaisalkoholipitoisuuden vähimmäismääräksi tilavuusprosentteina vahvistetaan 8,5 tilavuusprosenttia.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä marraskuuta 1995.